Ко сам, шта сам? (Јесењин)
Ко сам? Шта сам? Ја сам само сањар,
чији поглед гасне у магли и мемли,
живео сам успут, к'о да сањам,
као многи други људи на тој земљи.

И тебе сад љубим по навици дете,
зато што многе љубио болећив,
зато успут, к'о што палим цигарете,
говорим и шапћем заљубљене речи.

„Драга моја“, “мила“, “знај, довека“
а у души вазда иста пустош зрачи;
Ако дирнеш страст у човекову бићу
истине, без сумње, никад нећеш наћи.

Зато моја душа не зна што је језа
одбијених жеља, несхваћене туге.
Ти си моја гипка, лаконога бреза,
створена за мене и за многе друге.

Али ако тражећ неку сродну душу,
везан против жеље, утонем у сети,
никад нећу да те љубомором гушим,
никад нећу тебе грдити, ни клети.

Ко сам? Шта сам? Ја сам само сањар,
чији поглед гасне у магли и мемли,
и волим те успут, к'о да сањам,
као многе друге на тој земљи.

Сергеј Јесењин

ru:Кто я? Что я? Только лишь мечтатель (Есенин)